แบงก์กรุงศรีฯลุยอีคอมเมิร์ซซื้อขายออนไลน์
แบงก์กรุงศรีฯ ลุยตลาดอีคอมเมิร์ซ ลงระบบรักษาความปลอดภัยผู้ซื้อและขายสินค้าผ่านร้านค้าออนไลน์ จากการใช้บัตรเครดิต
27 มิ.ย. 2555

แบงก์กรุงศรีฯ ลุยตลาดอีคอมเมิร์ซ ลงระบบรักษาความปลอดภัยผู้ซื้อและขายสินค้าผ่านร้านค้าออนไลน์ จากการใช้บัตรเครดิต
นายฟิลิป แทน ประธานคณะเจ้าหน้าที่ด้านธุรกิจอิเล็กทรอนิกส์ ธนาคารกรุงศรีอยุธยา กล่าวว่า ธนาคารเปิดให้บริการ “กรุงศรี อีเพย์เมนท์” เป็นการให้บริการเทคโนโลยีชำระเงินสำหรับผู้ขายสินค้า และบริการออนไลน์ โดยธนาคารได้ร่วมกับบริษัท ไซเบอร์ซอร์ส ซึ่งเป็นบริษัทลูกของบริษัท วีซ่า ให้บริการชำระเงินพาณิชย์อิเล็กทรอนิกส์ (อีคอมเมิร์ซ) โดยลูกค้าที่เปิดร้านค้าออนไลน์สามารถสมัครใช้เทคโนโลยีนี้กับธนาคารได้ ซึ่งระบบจะดูแลความปลอดภัยการชำระเงินออนไลน์
ทั้งนี้ การดูแลระบบความปลอดภัยทั้งสองฝั่ง คือ ฝั่งร้านค้า ลูกค้าที่ซื้อสินค้าหรือบริการโดยชำระเงินผ่านบัตรเครดิต ระบบนี้จะตรวจสอบได้ว่าเป็นการนำบัตรเครดิตผู้อื่นมาชำระค่าสินค้าหรือไม่ ขณะที่ฝั่งลูกค้า เมื่อเข้าไปถึงหน้าจอการชำระเงินจากการซื้อสินค้าผ่านร้านค้าออนไลน์ จะเห็นเครื่องหมายกรุงศรี-อีเพย์เมนท์ ซึ่งหมายถึงร้านค้าออนไลน์นั้น ได้ร่วมกับธนาคารเพื่อลงระบบจากไซเบอร์ซอร์ส
ปัจจุบัน ร้านค้าออนไลน์ทั่วโลกที่ลงระบบกับไซเบอร์ซอร์สมีจำนวนทั้งสิ้น 3.8 แสนร้านค้า ส่วนธนาคารตั้งเป้าหมายว่าจะมีร้านค้าออนไลน์เข้าใช้บริการ 5,000 ราย ซึ่งการลงระบบเจ้าของร้านค้าออนไลน์จะไม่เสียค่าบริการ แต่ธนาคารจะคิดค่าบริการจากร้านค้าออนไลน์ 2.5-5% ของราคาสินค้าที่มีการใช้จ่ายผ่านบัตรเครดิต โดยกลุ่มเป้าหมายร้านค้าออนไลน์ของธนาคารขณะนี้อยู่ในเกาะสมุย จ.สุราษฎร์ธานี ภูเก็ต และเชียงใหม่ เนื่องจากมีลูกค้าต่างชาติจำนวนมากซึ่งนิยมใช้บริการซื้อสินค้าผ่านร้านค้าออนไลน์
นายฟิลิป กล่าวว่า ในอนาคตธนาคารจะต่อยอดการซื้อขายสินค้าผ่านสังคมออนไลน์ เช่น เฟซบุ๊ก ซึ่งปัจจุบันมีการซื้อขายสินค้ากันมากขึ้น แต่ยังไม่มีระบบรักษาความปลอดภัยในการโอนเงินชำระค่าสินค้า